ආහාර පරිභෝජනයෙන් වැළකීමේ/සීමාකිරීමේ ආහාර අක්‍රමිකතාවය

ආහාර ගැනීමෙන් වැළකීමේ/සීමාකාරී ආහාර ගැනීමේ අක්‍රමිකතාව (ARFID) යනු ආහාර ගැනීමේ අක්‍රමිකතාවක් වන අතර එහිදී පුද්ගලයින් ආහාර ඉතා ස්වල්පයක් හෝ විශේෂිත ආහාර වර්ග කිහිපයක් පමණක් අනුභව කරයි. එය බොහෝ විට බර අඩු වීම, මන්දපෝෂණය හෝ මනෝ සමාජීය ගැටළු වලට හේතු වේ. සමහර අයට අනෙක් අය සමඟ ආහාර ගැනීමට නොහැකි වේ. බොහෝ විට අඩු බර සමඟ සම්බන්ධ වුවද, එය ඹ්නෑම බරක පුද්ගලයෙකුට ඇති වි හැක.

අවදානම් සාධක අතරට ඔටිසම්, කාංසාව, ග්‍රස්තීය අනිවාර්යතා අක්‍රමතා (OCD) සහ අවධානය අඩු අධි ක්‍රියාකාරීත්වයේ ආබාධය (ADHD) ඇතුළත් වේ. ආහාරවල සුවඳ හෝ සෑදී තිබෙන ආකාරය වැනි සංවේදක ලක්ෂණ; හුස්ම හිරවීම හෝ වමනය පිළිබඳ බිය; හෝ ආහාර ගැනීමට ඇති අඩු උනන්දුව වැනි හේතු මගින් ආරම්භ විය හැක. රෝග විනිශ්චය පදනම් වන්නේ නිශ්චිත නිර්ණායක පැවතීම මත ය. ඇනරෙක්සියා සහ බුලිමියා වැනි ආබාධවලින් විශේෂිතව වෙනස් වන්නේ, මෙහිදී, ශරීර ප්‍රතිරූපය පිළිබඳ කිසිදු කනස්සල්ලක් හෝ බර අඩු කර ගැනීමේ ආශාවක් නොතිබීමයි. එය ආහාර හිඟයක් හෝ ආගමික පිළිවෙත් සමඟ සම්බන්ධ නොවේ.

බලපෑමට ලක් වූ අයට අභ්‍යන්තර ආහාර හෝ පෝෂණ අතිරේක අවශ්‍ය විය හැකිය. ප්‍රතිකාර සාමාන්‍යයෙන් සංජානන හැසිරීම් චිකිත්සාව මගින් සිදු කෙරේ. පවුල් පාදක චිකිත්සාව සහ ආහාරවේදියෙකුගේ සහාය ද ප්‍රයෝජනවත් විය හැකිය. 2024 වන විට ද උසස් තත්ත්වයේ සාක්ෂි මගින් සහාය දක්වන ඖෂධ සොයාගෙන නොමැත. දිගුකාලීන ප්‍රතිඵල පැහැදිලි නොවේ.

එක් ඇස්තමේන්තුවකට අනුව ආහාර ගැනීමෙන් වැළකීමේ/සීමාකාරී ආහාර ගැනීමේ අක්‍රමිකතාව (ARFID), වයස අවුරුදු 15 ට අඩු පුද්ගලයින් 1000 කින් 3 දෙනෙකුට පමණ සිදුවී ඇත. ආරම්භය සාමාන්‍යයෙන් කුඩා දරුවන් තුළ දක්නට ලැබෙන අතර වැඩිහිටි වියේදී එය අඩු වී යයි. ස්ත්‍රී පුරුෂ දෙපාර්ශවයටම එක සමාන සංඛ්‍යාතයකින් බලපෑම් ඇති වේ. එය ප්‍රථම වරට, 2013 දී ප්‍රකාශයට පත් කරන ලද මානසික ආබාධ පිළිබඳ රෝග විනිශ්චය සහ සංඛ්‍යානමය අත්පොතෙහි (DSM-5) පස්වන සංස්කරණයට ඇතුළත් කරන ලද අතර, පෙර සංස්කරණවල "ළදරු හෝ මුල් ළමාවියේ ආහාර ගැනීමේ ආබාධය" (feeding disorder of infancy or early childhood) යන නිර්ණායකය පුළුල් කරමින් ප්‍රතිස්ථාපනය කළ එකකි. පසුව එය 2022 දී ජාත්‍යන්තර රෝග වර්ගීකරණයේ (ICD-11) එකොළොස්වන සංශෝධනයට ඇතුළත් කරන ලදී.

 ආශ්‍රිත 

Category:Translated from MDWiki